Dr Alex Tschäppät het itz o no Vorschleg bygstüüret us syr rychen Usslanderfahrig. Z New Berne, het er gseit,  setz men energiepolitisch bim Ässen aa: Hamburger us em McDonalds statt Rindsfilet us Brasilie, Hotdogs us emen yheimische Feschtzäut statt Sparglen us Mexiko, säubergmachti Fish and Chips statt Tomaten us Florida, Pizza vom eigeten Italiäner statt Öpfle us Südafrika, u Mango us Indie syge numen erloubt für Froue nach dr Menopouse. I däm New Berne heig er übrigens nie e Magersüchtegi gseh, da sygen energetisch aui vou zwäg. Z China hingäge, da fäu's sowou a Vout wie o a Watt u ersch rächt a Ampère, u we me  ds Handy wöu uflade, de mües men entweder dr Jangtsekiang stoue oder ds Handy angerhaub Stung i ne Chüeplütter lege, we men eine fingi.